CELEX: 32012R0427
Language: da
Date: 2012-05-22 00:00:00
Title: Kommissionens gennemførelsesforordning (EU) nr. 427/2012 af 22. maj 2012 om udvidelse af de særlige garantier vedrørende salmonella, der er omhandlet i Europa-Parlamentets og Rådets forordning (EF) nr. 853/2004, til også at omfatte æg bestemt til Danmark  EØS-relevant tekst

23.5.2012   
            
            
               DA
            
            
               Den Europæiske Unions Tidende
            
            
               L 132/8
            
         KOMMISSIONENS GENNEMFØRELSESFORORDNING (EU) Nr. 427/2012
   af 22. maj 2012
   om udvidelse af de særlige garantier vedrørende salmonella, der er omhandlet i Europa-Parlamentets og Rådets forordning (EF) nr. 853/2004, til også at omfatte æg bestemt til Danmark
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (1), særlig artikel 8, stk. 3, litra b), og
   ud fra følgende betragtninger:
   
               (1)
            
            
               Ved forordning (EF) nr. 853/2004 er der fastsat særlige hygiejnebestemmelser for animalske fødevarer gældende for ledere af fødevarevirksomheder. Artikel 8 i nævnte forordning omfatter særlige garantier for animalske fødevarer bestemt til det finske og det svenske marked. Fødevarevirksomhedsledere, der agter at markedsføre æg i de pågældende medlemsstater, skal således overholde visse bestemmelser vedrørende salmonella. Det fastsættes ligeledes, at sendinger af sådanne æg skal ledsages af et certifikat, hvoraf det fremgår, at der er foretaget en mikrobiologisk undersøgelse med negativt resultat i overensstemmelse med EU-lovgivningen.
            
         
               (2)
            
            
               Der er i Kommissionens forordning (EF) nr. 1688/2005 af 14. oktober 2005 om gennemførelse af Europa-Parlamentets og Rådets forordning (EF) nr. 853/2004 for så vidt angår særlige garantier vedrørende salmonella for sendinger til Finland og Sverige af visse typer kød og æg (2) givet sådanne særlige garantier.
            
         
               (3)
            
            
               Der fastsættes derudover i forordning (EF) nr. 1688/2005 regler for udtagning af prøver fra æggenes oprindelsesflokke og mikrobiologiske metoder til undersøgelse af prøverne. Forordningen indeholder desuden et standardsundhedscertifikat, der skal ledsage alle sendinger af æg.
            
         
               (4)
            
            
               I henhold til forordning (EF) nr. 853/2004 kan de særlige garantier vedrørende visse animalske fødevarer udvides helt eller delvis til at omfatte enhver medlemsstat eller enhver region i en medlemsstat, som har et kontrolprogram for animalske fødevarer, der er anerkendt som ligestillet med det, der er godkendt for Finland og Sverige.
            
         
               (5)
            
            
               Den 5. oktober 2007 indgav Fødevarestyrelsen i Danmark en ansøgning til Kommissionen om tilladelse til at indføre særlige garantier i Danmark med hensyn til salmonella i æg for hele Danmark i overensstemmelse med forordning (EF) nr. 853/2004. Ansøgningen indeholder en beskrivelse af det danske program for bekæmpelse af salmonella i æg.
            
         
               (6)
            
            
               På et møde den 18. juni 2008 vedtog Den Stående Komité for Fødevarekæden og Dyresundhed et arbejdsdokument fra Kommissionens tjenestegrene med retningslinjer for minimumskrav til programmer for bekæmpelse af salmonella, der ligestilles med dem, der er godkendt for Sverige og Finland for så vidt angår kød og æg af Gallus gallus (»Guidance document on the minimum requirements for Salmonella control programmes to be recognised equivalent to those approved for Sweden and Finland in respect of meat and eggs of Gallus gallus«) (i det følgende benævnt »retningslinjerne«).
            
         
               (7)
            
            
               Det danske program for bekæmpelse af salmonella i æg anses for at være ligestillet med det, der er godkendt for Finland og Sverige, og følger retningslinjerne. Derudover forelagde de danske myndigheder den 20. maj 2011 oplysninger, der viser, at forekomsten af salmonella i opdrætsflokke og flokke af voksne æglæggende høner i Danmark i 2008, 2009 og 2010 også var i overensstemmelse med retningslinjerne.
            
         
               (8)
            
            
               De særlige garantier bør derfor udvides til at omfatte sendinger af æg til Danmark. Desuden bør reglerne i forordning (EF) nr. 1688/2005 vedrørende udtagning af prøver fra æggenes oprindelsesflokke, de mikrobiologiske metoder til undersøgelse af prøverne samt standardsundhedscertifikatet finde anvendelse på de pågældende sendinger.
            
         
               (9)
            
            
               Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET DENNE FORORDNING:
   Artikel 1
   Danmark gives tilladelse til at anvende de særlige garantier vedrørende salmonella i æg som omhandlet i artikel 8, stk. 2, i forordning (EF) nr. 853/2004 på sendinger af æg, jf. punkt 5.1 i bilag I til forordning (EF) nr. 853/2004, bestemt til Danmark.
   Artikel 2
   1.   Udtagning af prøver fra oprindelsesflokkene for de i artikel 1 omhandlede æg foretages i overensstemmelse med artikel 4 i forordning (EF) nr. 1688/2005.
   2.   De i stk. 1 omhandlede prøver underkastes mikrobiologiske undersøgelser for salmonella i overensstemmelse med artikel 5, stk. 1, i forordning (EF) nr. 1688/2005.
   Artikel 3
   Sendinger af æg som omhandlet i artikel 1 skal ledsages af et certifikat, som er i overensstemmelse med den model, der er omhandlet i artikel 6, stk. 2, i forordning (EF) nr. 1688/2005.
   Artikel 4
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den anvendes fra den 1. juli 2012.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 22. maj 2012.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 139 af 30.4.2004, s. 55.
   
      (2)  EUT L 271 af 15.10.2005, s. 17.